**ΜΕΘΟΔΟΛΟΓΙΑ ΚΑΙ ΚΡΙΤΗΡΙΑ ΑΞΙΟΛΟΓΗΣΗΣ**

**“Δημιουργία Ολοκληρωμένων Τουριστικών Προσβάσιμων**

**Θαλάσσιων Προορισμών”**

**ΣΥΓΧΡΗΜΑΤΟΔΟΤΟΥΜΕΝΗ**

**ΑΠΟ ΤΟ ΕΠΙΧΕΙΡΗΣΙΑΚΟ ΠΡΟΓΡΑΜΜΑ**

**«ΑΝΤΑΓΩΝΙΣΤΙΚΟΤΗΤΑ, ΕΠΙΧΕΙΡΗΜΑΤΙΚΟΤΗΤΑ ΚΑΙ ΚΑΙΝΟΤΟΜΙΑ»**

**ΜΕΘΟΔΟΛΟΓΙΑ ΚΑΙ ΚΡΙΤΗΡΙΑ ΑΞΙΟΛΟΓΗΣΗΣ**

**“Δημιουργία Ολοκληρωμένων Τουριστικών Προσβάσιμων Θαλάσσιων Προορισμών”**

Σύμφωνα με την Εξειδίκευση Εφαρμογής του Επιχειρησιακού Προγράμματος «Ανταγωνιστικότητα, Επιχειρηματικότητα και Καινοτομία», η Δράση συμβάλλει στην αξιοποίηση των αναπτυξιακών προοπτικών που παρουσιάζει το πλούσιο παραλιακό μέτωπο της χώρας διαμέσου της δημιουργίας Ολοκληρωμένων Τουριστικών Προσβάσιμων Προορισμών σε διάφορες περιοχές της χώρας, δεδομένου ότι τα έργα που θα υλοποιηθούν επιδιώκεται να συμπληρώνουν υφιστάμενες δημόσιες ή ιδιωτικές υποδομές για άτομα με αναπηρίες σε κάθε περιοχή παρέμβασης, ολοκληρώνοντας την αλυσίδα προσβασιμότητας με μια σειρά αλληλεξαρτώμενες και αλληλοσυμπληρούμενες παρεμβάσεις που διασφαλίζουν την αυτονομία, άνεση και ασφάλεια των ΑμΕΑ και γενικότερα των εμποδιζόμενων ατόμων.

Ο συνολικός προϋπολογισμός της Δράσης στο ΕΠΑνΕΚ 2014-2020 ανέρχεται στο ποσό των 5.000.000 € (σε δημόσια δαπάνη).

Η μεθοδολογία αξιολόγησης των προς χρηματοδότηση πράξεων είναι άμεση και διενεργείται σε δύο στάδια:

* ΣΤΑΔΙΟ Α΄: Έλεγχος πληρότητας και επιλεξιμότητας πρότασης
* ΣΤΑΔΙΟ Β΄: Αξιολόγηση των προτάσεων ανά κριτήριο / ομάδα κριτηρίων,

σύμφωνα με τον Οδηγό Αξιολόγησης αιτήσεων χρηματοδότησης πράξεων (πλην κρατικών ενισχύσεων) Προγραμματικής Περιόδου 2014 – 2020.

Ειδικότερα:

**ΣΤΑΔΙΟ Α΄: Έλεγχος πληρότητας και επιλεξιμότητας πράξης**

Το Στάδιο Α’ έχει στόχο να διασφαλίσει τις ελάχιστες προϋποθέσεις που προβλέπονται στο κανονιστικό πλαίσιο και στην πρόσκληση, προκειμένου η πρόταση να προχωρήσει στο Στάδιο Β΄ της αξιολόγησης.

**Το Στάδιο Α’ περιλαμβάνει το Στάδιο Α1 και το Στάδιο Α2.**

Στο **Στάδιο Α1** γίνεται ο αρχικός έλεγχος συμβατότητας της πρότασης, και ελέγχεται εάν:

1. Η ημερομηνία υποβολής της αίτησης χρηματοδότησης είναι εντός της προθεσμίας που τίθεται στην πρόσκληση.
2. Ο αιτούμενος προϋπολογισμός της πρότασης είναι εντός ορίων, εφόσον τίθενται στην Εξειδίκευση.
3. Το τεχνικό δελτίο είναι πλήρως συμπληρωμένο.

Στη συνέχεια, στο **Στάδιο Α2**, γίνεται ο έλεγχος πληρότητας και επιλεξιμότητας της πράξης.

Ειδικότερα, εξετάζονται:

1. Εάν ο Δικαιούχος εμπίπτει στην πρόσκληση.
2. Εάν ο φορέας που υποβάλλει την πρόταση έχει την αρμοδιότητα εκτέλεσης της πράξης.
3. Η τυπική πληρότητα της υποβαλλόμενης πρότασης.
4. Εάν η περίοδος υλοποίησης της προτεινόμενης προς συγχρηματοδότηση πράξης εμπίπτει εντός χρονικών ορίων της επιλεξιμότητας της Προγραμματικής Περιόδου και της Πρόσκλησης.
5. Εάν δεν έχει περαιωθεί το φυσικό αντικείμενο της προτεινόμενης πράξης μέχρι την ημερομηνία που ο δυνητικός δικαιούχος υπέβαλε την αίτηση χρηματοδότησης.
6. Εάν η προτεινόμενη πράξη δεν περιλαμβάνει τμήμα επένδυσης σε υποδομή ή παραγωγική επένδυση η οποία έπαυσε ή μετεγκαταστάθηκε εκτός της περιοχής του προγράμματος εντός πέντε ετών από την τελική πληρωμή στον δικαιούχο ή εντός της προθεσμίας που οριζόταν στους κανόνες περί κρατικών ενισχύσεων·
7. Εάν η πράξη εμπίπτει στους Θεματικούς Στόχους, τις Επενδυτικές Προτεραιότητες και Ειδικούς στόχους ή/ και στα πεδία παρέμβασης/ δράσεις.
8. Εάν διασφαλίζεται η μη επικάλυψη των χορηγουμένων χρηματοδοτήσεων με άλλα Επιχειρησιακά Προγράμματα και άλλα χρηματοδοτικά εργαλεία ή/και εθνικούς πόρους.
9. Εάν έχουν υποβληθεί αποφάσεις των αρμόδιων ή και συλλογικών οργάνων του δικαιούχου ή άλλων αρμόδιων οργάνων, όπου αυτό προβλέπεται από τη σχετική νομοθεσία.

**Προκειμένου η πρόταση να προχωρήσει στο Β' Στάδιο Αξιολόγησης, πρέπει να λάβει την τιμή "ΝΑΙ" σε όλα τα επιμέρους κριτήρια.**

Είναι δυνατόν κατά τα στάδια Α1 και Α2 να ζητηθούν από την ΕΥΔ συμπληρωματικά ή επεξηγηματικά στοιχεία απαραίτητα για την συνέχεια της διαδικασίας αξιολόγησης. Συμπληρωματικά στοιχεία είναι αυτά τα οποία, ενώ προβλέπονται στην πρόσκληση, δεν υποβλήθηκαν εκ παραδρομής λόγω παράλειψης του δυνητικού δικαιούχου και εκδόθηκαν **ΠΡΙΝ** την υποβολή της αίτησης. Οι διευκρινίσεις είναι στοιχεία που ζητούνται από τον/τους αξιολογητή/ές με σκοπό την αποσαφήνιση των υποβληθέντων στοιχείων και την καλύτερη κατανόηση του περιεχομένου της πρότασης.

Τα συμπληρωματικά στοιχεία πρέπει να αποσταλούν στην ΕΥΔ πριν από την έναρξη της Β’ φάσης αξιολόγησης (εντός 5 εργάσιμων ημερών). Εφόσον τα συμπληρωματικά στοιχεία δεν υποβληθούν εμπρόθεσμα η πρόταση απορρίπτεται.

Εφόσον η αξιολόγηση από την ΕΥΔ του πρώτου σταδίου (Α1 και Α2) αποβεί θετική, η πρόταση περνάει στο Β’ στάδιο αξιολόγησης.

Εφόσον η αξιολόγηση του πρώτου σταδίου από την ΕΥΔ αποβεί αρνητική, η ΔΑ συντάσσει Απόφαση Απόρριψης Πρότασης στην οποία τεκμηριώνονται πλήρως οι λόγοι της απόρριψης. Η απόφαση αυτή εκδίδεται με υπογραφή του Ειδικού Γραμματέα ΕΤΠΑ & ΤΣ μετά από σχετική εισήγηση του Προϊσταμένου της ΔΑ.

**Στάδιο Β΄: Αξιολόγηση της πράξης ανά ομάδα κριτηρίων**

Το Στάδιο Β΄ διασφαλίζει την ουσιαστική αξιολόγηση της πρότασης που έχει προκριθεί μετά τον έλεγχο πληρότητας και επιλεξιμότητάς της.

**Το Στάδιο Β’ περιλαμβάνει τα Στάδια Β1, Β2, Β3, Β4 και Β5.**

* **ΣΤΑΔΙΟ Β1:** Πληρότητα και σαφήνεια του περιεχομένου της πρότασης
* **ΣΤΑΔΙΟ Β2:** Τήρηση θεσμικού πλαισίου και ενσωμάτωση οριζόντιων πολιτικών
* **ΣΤΑΔΙΟ Β3:** Σκοπιμότητα πράξης
* **ΣΤΑΔΙΟ Β4:** Ωριμότητα πράξης
* **ΣΤΑΔΙΟ Β5:** Διοικητική, Επιχειρησιακή και Χρηματοοικονομική Ικανότητα Δυνητικού Δικαιούχου

**ΣΤΑΔΙΟ Β1: Πληρότητα και σαφήνεια του περιεχομένου της πρότασης**

1. Πληρότητα και σαφήνεια του περιεχομένου της προτεινόμενης πράξης
2. Ρεαλιστικότητα του προτεινόμενου προϋπολογισμού της πράξης σε σχέση με το προτεινόμενο για συγχρηματοδότηση φυσικό της αντικείμενο
3. Ρεαλιστικότητα του χρονοδιαγράμματος ολοκλήρωσης της πράξης

**Τα κριτήρια είναι δυαδικά ΝΑΙ/ΟΧΙ.**

**Η πράξη πρέπει να λαμβάνει θετική τιμή “ΝΑΙ’’ σε όλα τα κριτήρια του Σταδίου Β1.**

**ΣΤΑΔΙΟ Β2: Τήρηση θεσμικού πλαισίου και ενσωμάτωση οριζόντιων πολιτικών**

1. Τήρηση εθνικών και κοινοτικών κανόνων ως προς τις δημόσιες συμβάσεις έργων, μελετών, προμηθειών και υπηρεσιών και εθνικών κανόνων για την απασχόληση προσωπικού
2. Η πράξη ενέχει στοιχεία κρατικής ενίσχυσης
3. Αειφόρος ανάπτυξη
4. Προαγωγή της ισότητας μεταξύ ανδρών και γυναικών και της μη διάκρισης.
5. Εξασφάλιση προσβασιμότητας των ατόμων με αναπηρία

**Τα κριτήρια είναι δυαδικά ΝΑΙ/ΟΧΙ εκτός του 3 που δύναται να λαμβάνει τιμή “Δεν Εφαρμόζεται”. Η πράξη πρέπει να λαμβάνει θετική τιμή “ΝΑΙ’’ ή “Δεν Εφαρμόζεται” σε όλα τα κριτήρια του Σταδίου Β2, εκτός του 2 που ενδέχεται να λαμβάνει τεκμηριωμένα τιμή “ΟΧΙ”.**

**ΣΤΑΔΙΟ Β3: Σκοπιμότητα πράξης**

1. Αναγκαιότητα υλοποίησης της πράξης
2. Αποτελεσματικότητα
3. Αποδοτικότητα
4. Βιωσιμότητα, Λειτουργικότητα, Αξιοποίηση
5. Συνέργεια και συμπληρωματικότητα της Πράξης

**Προϋπόθεση θετικής αξιολόγησης στο Στάδιο Β3: «Σκοπιμότητα της πράξης» είναι:**

**Η Πράξη πρέπει να λαμβάνει θετική τιμή "ΝΑΙ" σε όλα τα κριτήρια εκτός από το κριτήριο 5 όπου μπορεί να είναι και "ΌΧΙ".**

**ΣΤΑΔΙΟ Β4: Ωριμότητα Πράξης**

1. Στάδιο εξέλιξης των απαιτούμενων ενεργειών ωρίμανσης της πράξης
2. Βαθμός προόδου διοικητικών ή άλλων ενεργειών

**Τα κριτήρια είναι δυαδικά ΝΑΙ/ΟΧΙ.**

**Η πράξη πρέπει να λαμβάνει θετική τιμή “ΝΑΙ’’ σε όλα τα κριτήρια του Σταδίου Β4**

**ΣΤΑΔΙΟ Β5: Διοικητική, Επιχειρησιακή και Χρηματοοικονομική Ικανότητα Δυνητικού Δικαιούχου**

1. Διοικητική Ικανότητα
2. Επιχειρησιακή ικανότητα
3. Χρηματοοικονομική Ικανότητα

**Τα κριτήρια είναι δυαδικά ΝΑΙ/ΟΧΙ.**

**Η Πράξη πρέπει να λαμβάνει θετική τιμή "ΝΑΙ" σε όλα τα κριτήρια του σταδίου Β5, εκτός από το κριτήριο 3, το οποίο ενδέχεται να λαμβάνει τιμή “Δεν εφαρμόζεται”.**

Η διαδικασία αξιολόγησης εφαρμόζεται διαδοχικά για τα επιμέρους στάδια αξιολόγησης.

Σε περίπτωση που πρόταση αποκλείεται σύμφωνα με το αποτέλεσμα αξιολόγησης μιας κατηγορίας κριτηρίων, η Διαχειριστική Αρχή **διακόπτει την αξιολόγηση**.

Το αποτέλεσμα της αξιολόγησης καθώς και η τεκμηρίωση κάθε κριτηρίου καταγράφεται συμπληρώνοντας το **Φύλλο Αξιολόγησης της Πράξης.**

Η αξιολόγηση της αίτησης χρηματοδότησης θα πραγματοποιηθεί από την Μονάδα Α3 «Αξιολόγησης και Επιλογής Πράξεων των θεματικών στόχων 3, 6, 8, 10 και 11 συμπεριλαμβανομένων πράξεων ΤΠΕ των στόχων αυτών» της ΕΥΔ ΕΠΑνΕΚ.